ATKV-Tienertoneel maak Top-20 bekend(Foto: ATKVSA) Kreatiwiteit het in die afsonderingstyd gedy en inskrywings vir die “nuwe” ATKV-Tienertoneel het behoorlik ingestroom. Soveel só dat die aanlyn stelsel by tye effe wankelrig was. Daar is boonop meer inskrywings as die vorige jaar ontvang. “Die kreatiewe invalshoeke van al 223 inskrywings burger moed in vir elke Suid-Afrikaner en gee oneindigende hoop vir die toneelbedryf,” sê JJ van Niekerk, projekorganiseerder van ATKV-Tienertoneel. Van Niekerk is oortuig dat die kompetisie nooit weer dieselfde gaan wees nie, omdat dié jaar se deelnemers nuwe energie aan die projek gegee het. Aspirant akteurs is vanjaar meer as voorheen uitgedaag om hul liefde vir toneel te bevorder deur slegs nuutgeskrewe monoloë in te skryf. Dit moes by die voorgeskrewe temas inpas, wat huis, isolasie, ingeperk, staties en alleen insluit. Die ATKV wou juis grense met sy toneelkompetisie verskuif deur nuut te skep in ’n tyd van inperking. Waar leerders vantevore hul staal op die verhoog sou wys, moes deelnemers vanjaar hul nuutskeppings voor ’n kamera laat lewe kry. Amalia Uys. (Foto: Tania Heyns/Maroela Media) Sewe mentors, onder wie Amalia Uys, Jacques Bessenger, Waldemar Schultz, Ira Blanckenberg, Wilhelm van der Walt, dr. André Gerber en Henriëtta Gryffenberg, was deel van die beoordelingsproses. Volgens Uys, bekend vir haar fliekrolle in Vergeet my nie en Sy klink soos lente, is sy verstom oor die materiaal wat hulle gesien het. “Ek lag en huil gelyk. Daar is soveel lewe in hierdie jongmense en hulle werk met gróót temas. Ek haal my hoed vir hulle af en ek eer hulle,” sê Uys. Die skryf van nuwe tekste as vereiste het nuwe stemme na die voorgrond gebring wat nie geïgnoreer kan word nie, meen Van Niekerk. “Dit gaan nou stories in die volksmond word wat vlerke kry,” sê hy. Benewens die formaat van die kompetisie wat verander het, gaan deelnemers vanjaar ook op ’n mentorskapreis. Elke leerder ontvang benewens hul toekennings vir prysenswaardige prestasie in die eerste ronde ook persoonlike stemboodskappe met terugvoer van twee mentors. Die 20 deelnemers wat meeding om ŉ plek in finaal is: Wil jy dalk die semi-finaliste ontmoet? Kyk hier na die aankondigingsvideo wat deur die ATKV vervaardig is: Die top-tien word op 16 Oktober bekendgemaak. Hou gerus die ATKV se webwerf en platforms vir hul kykerskeuseveldtog dop. Finaliste se monoloë sal vooraf op al die organisasie se platforms beskikbaar gestel word sodat kykers vir hul gunsteling kan stem. Die nasionale eindronde word 14 November regstreeks aanlyn aangebied op Zoom en sal deur 500 genooide gaste, die finaliste en mentors bygewoon word. ’n Digitale bundel met die top-presteerders se tekste, wat ’n goue [80-89%] of cum laude- [90-100%] toekenning ontvang het, sal ook tydens die geleentheid bekendgestel word.